Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ ΑΡΙΘ. για την τροποποίηση του κανονισμού (ΕΟΚ, Ευρατόμ, ΕΚΑΧ) αριθ. 495/77 περί καθορισμού των κατηγοριών των δικαιούχων, των προϋποθέσεων χορηγήσεως και του ύψους των αποζημιώσεων που δύνανται να χορηγηθούν στους υπαλλήλους που υπόκεινται συχνά σε περιορισμούς

(υποβληθείς από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Ο κανονισμός (ΕΚ) αριθ. .../2004 του Συμβουλίου, της 22ας Απριλίου 2004, τροποποίησε τον κανονισμό (ΕΟΚ, Ευρατόμ, ΕΚΑΧ) αριθ. 259/68 περί καθορισμού του κανονισμού υπηρεσιακής καταστάσεως των υπαλλήλων και του καθεστώτος που εφαρμόζεται επί του λοιπού προσωπικού των Ευρωπαϊκών Κοινοτήτων.

Συνεπώς, είναι σκόπιμο να τροποποιηθεί ο κανονισμός (ΕΟΚ, Ευρατόμ, ΕΚΑΧ) αριθ. 495/77 του Συμβουλίου, της 8ης Μαρτίου 1977, όσον αφορά το άρθρο 56β του κανονισμού υπηρεσιακής κατάστασης, για τον καθορισμό των κατηγοριών των δικαιούχων, των όρων χορήγησης και των ποσών των αποζημιώσεων που μπορούν να χορηγούνται στους υπαλλήλους οι οποίοι υποχρεώνονται τακτικά να είναι σε επιφυλακή, ώστε να προσαρμοστεί στο νέο κανονισμό από την 01.05.2004.

Πράγματι, από αυτή την ημερομηνία, οι παραπομπές στους παλιούς βαθμούς πρέπει να αντικατασταθούν από παραπομπές στη νέα βαθμολογική διάρθρωση (άρθρο 1), και η εφαρμογή του κανονισμού πρέπει να επεκταθεί στο νέο πληθυσμό των συμβασιούχων υπαλλήλων (άρθρο 2).

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ αριθ. για την τροποποίηση του κανονισμού (ΕΟΚ, Ευρατόμ, ΕΚΑΧ) αριθ. 495/77 περί καθορισμού των κατηγοριών των δικαιούχων, των προϋποθέσεων χορηγήσεως και του ύψους των αποζημιώσεων που δύνανται να χορηγηθούν στους υπαλλήλους που υπόκεινται συχνά σε περιορισμούς

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τον κανονισμό υπηρεσιακής κατάστασης των υπαλλήλων των Ευρωπαϊκών Κοινοτήτων και το καθεστώς που εφαρμόζεται επί του λοιπού προσωπικού των Κοινοτήτων, που ορίστηκαν με τον κανονισμό (ΕΟΚ, Ευρατόμ, ΕΚΑΧ) αριθ. 259/68 [1], και ιδίως το άρθρο 56β δεύτερο εδάφιο του εν λόγω κανονισμού,

[1] ΕΕ L 56 της 4.3.1968, σ. 1. Κανονισμός, όπως τροποποιήθηκε την τελευταία φορά από τον κανονισμό (ΕΚ, Ευρατόμ) αριθ. xxx της xx/xx/2004.

την πρόταση της Επιτροπής, που υποβλήθηκε κατόπιν γνώμης της επιτροπής του κανονισμού υπηρεσιακής κατάστασης,

Εκτιμώντας τα ακόλουθα:

Ο κανονισμός (ΕΟΚ, Ευρατόμ, ΕΚΑΧ) αριθ. 495/77 του Συμβουλίου της 8ης Μαρτίου 1977 περί καθορισμού των κατηγοριών των δικαιούχων, των προϋποθέσεων χορηγήσεως και του ύψους των αποζημιώσεων που δύνανται να χορηγηθούν στους υπαλλήλους που υπόκεινται συχνά σε περιορισμούς [2] πρέπει να τροποποιηθεί, προκειμένου να προσαρμοστεί στις διατάξεις του νέου κανονισμού υπηρεσιακής κατάστασης,

[2] ΕΕ L 66 της 12.3.1977, σ. 1.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚΑΧ, ΕΟΚ, Ευρατόμ) αριθ. 495/77 τροποποιείται ως εξής :

1. Στο άρθρο 1, το στοιχείο α) της παραγράφου 1 αντικαθίσταται από το ακόλουθο κείμενο:

«α) η αποζημίωση εκφράζεται σε μονάδες. Η μονάδα ισούται με το 0,032% του βασικού μισθού υπαλλήλου του βαθμού 1, πρώτο κλιμάκιο (3). Οι αποζημιώσεις πολλαπλασιάζονται με το διορθωτικό συντελεστή ο οποίος εφαρμόζεται στις αποδοχές του υπαλλήλου.

(3) Για την περίοδο από την 1η Μαΐου 2004 έως την 30ή Απριλίου 2006: βαθμός D*1, πρώτο κλιμάκιο.»

2. Το άρθρο 2 αντικαθίσταται από το ακόλουθο κείμενο:

«Άρθρο 2

Ο παρών κανονισμός εφαρμόζεται κατ' αναλογία επί των εκτάκτων υπαλλήλων, των επικουρικών υπαλλήλων και των συμβασιούχων υπαλλήλων.»

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, [...]

Για το Συμβούλιο

Ο Πρόεδρος